УФ-м и президентым и саугъэтхэр ялъысащ
Гемидов Гемид и цIэр зэрихьэу Хасавюрт дэт Спорт уардэунэм щекIуэкIащ дзюдомкIэ дунейпсо турнир, Урысей Федерацэм и Президент Путин Владимир и саугъэтыр къэхьыным теухуауэ.
Я хьэлъагъ елъытауэ гупиплIу гуэшауэ екIуэкIа зэхьэзэхуэм хэтащ спортсмен 220-рэ къызэщIэзыубыдэ командэ 22-рэ, хамэ къэралхэм я командэ къыхэха 11-ри яхыхьэу. Турнирым кърихьэлIащ спортым и дунейпсо класс зиIэ мастерхэр, къэрал чемпионхэр, Европэм, Азием, дуней псом и чемпионатхэм хэтахэр.
Зэпеуэм щыIащ Кавказ Ищхъэрэм и командэ зыбжанэ. КъБР-м спортсмен 13 зыхэт гуп икIати, 5-м ехъулIэныгъэхэр зыIэрагъэхьащ.
Я хьэлъагъ елъытауэ зыхэта зэпеуэхэм япэ увыпIэр къыщахьащ Бабыгуей Олег, Щад Мурат, УнэшхуэлI Аслъэн сымэ. ГъущIапщэ Самир етIуанэ, Бырсекъуэ Ислъам ещанэ увыпIэхэр къаIэрыхьащ. Тау Азэмэт етхуанэ хъуащ.
ЕхъулIэныгъэхэр зыIэрызыгъэхьа ди спортсменхэр я гъэсэнщ тренерхэу Емкъуж Мухьэмэд, Чым Руслан, Иванов Дмитрий сымэ.
Турнирым саугъэт фонд ин иIащ. Япэ увыпIэ къэзыхьахэм сом мини 100, етIуанэ хъуахэм — сом мин 50, ещанэхэм — сом мин 30 иратащ.
Гъэунэ Светланэ,
КъБР-м Спортымрэ туризмэмкIэ и министерствэм и
пресс-IуэхущIапIэм и лэжьакIуэ.
